**Likumprojekta**

**„****Grozījumi Muzeju likumā”** **sākotnējās ietekmes**

**novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Muzeju likumā” (turpmāk – Likumprojekts) izstrādāts pēc Kultūras ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts ir nepieciešams, lai aktualizētu muzeju nozares normatīvo regulējumu jautājumos, kas saistīti ar:  1)  Nacionālā muzeju krājuma valsts informācijas sistēmas pārzināšanu;  2)  noteiktu muzeju tiesības veikt saimniecisko darbību;  3)  definētu reģionālā muzeja statusu;  4)  pilnveidotu muzeju akreditācijas procesu;  5)  precizētu Latvijas Muzeju padomes sastāvu un kompetenci;  6)  noteiktu kārtību, kādā veicama muzeju reģistrācija;  7)  muzeju nozares normatīvajā regulējumā ieviestu starptautiski pieņemto terminoloģiju un definīcijas, kas akceptētas 2015.gada 17.novembra UNESCO Ģenerālās konferences 38.sesijā, pieņemot „Rekomendācijas muzeju un kolekciju aizsardzībai un attīstībai” (*Recommendation on the Protection and Promotion of Museums and Collection*);  8) pārejas noteikumos noteiktu kārtību, kādā veicami grozījumi no Muzeju likuma izrietošajos Ministru kabineta noteikumos.  1. Muzeju likumā noteiktais spēkā esošais tiesiskais regulējums par Nacionālā muzeju krājuma kopkatalogu neatbilst normatīvajos aktos par valsts informācijas sistēmas darbību noteiktajam tiesiskajam regulējumam turpmāk norādīto iemeslu dēļ.  Nacionālā muzeju krājuma kopkataloga informācijas sistēma atbilst Valsts informācijas sistēmu likuma 1.panta 1.punktā ietvertajai valsts informācijas sistēmas definīcijai. Lai informācija par muzejos uzkrātajām kultūrvēsturiskajām vērtībām būtu pieejamību sabiedrībai, laika periodā no 2005. līdz 2014.gadam tika realizēts Eiropas reģionālās attīstības fonda (ERAF) Nacionālās programmas projekts „Nacionālā muzeju krājuma (NMK) kopkatalogs”, izveidojot informācijas sistēmu, kas pieejama publiskajā portāla [www.nmkk.lv](http://www.nmkk.lv). No 2005.gada septembra Nacionālā muzeju krājuma kopkataloga informācijas sistēmu ERAF projektos piešķirtā finansējuma ietvaros attīsta, sistēmas darbību organizē un vada Kultūras ministrijas padotībā esošā valsts pārvaldes iestāde Kultūras informācijas sistēmu centrs. Nacionālā muzeju krājuma kopkataloga informācijas sistēmai nekad nav bijis noteikts pārzinis spēkā esošo normatīvo aktu izpratnē. Likumprojekta mērķis ir Nacionālā muzeju krājuma kopkataloga informācijas sistēmai piešķirt valsts informācijas sistēmas statusu un noteikt, ka pārzini šai valsts informācijas sistēmai noteiks Ministru kabinets.  Atbilstoši Muzeju likuma 3.panta pirmās daļas 5.punktā noteiktajam Kultūras ministrija veido un uztur Nacionālā muzeju krājuma kopkatalogu. Valsts informācijas sistēmu likuma 5.panta pirmā daļa nosaka, ka valsts informācijas sistēmas izveido saskaņā ar normatīvajiem aktiem, kuros norādīts attiecīgās valsts informācijas sistēmas pārzinis. Ņemot vērā, ka muzeji, veicot Muzeju likumā noteiktās funkcijas, patstāvīgi nodrošina to valdījumā esošo Nacionālā muzeju krājuma (turpmāk – Nacionālais krājums) priekšmetu un kolekciju aprakstu ievadīšanu, aktualizēšanu un pieejamību Nacionālā muzeju krājuma kopkataloga informācijas sistēmā, nodrošinot ievadīto datu atbilstību muzeja rīcībā esošajai informācijai, ievērojot fizisko personu datu aizsardzības un autortiesību aizsardzības prasības, kā arī to, ka Kultūras informācijas sistēmu centrs koordinē Nacionālā muzeju krājuma kopkataloga informācijas sistēmas darbu, Likumprojekta 1.pantā ir noteikts svītrot Muzeju likuma 3.panta 5.punktu.  Atbilstoši Likumprojekta 8.pantā noteiktajam, Muzeju likuma 13.panta desmitā daļa ir papildināta, nosakot deleģējumu Ministru kabinetam noteikt kārtību, kādā veido un papildina Nacionālā muzeju krājuma kopkataloga valsts informācijas sistēmā iekļaujamos datus, nosaka lietotāju pārvaldību un informācijas apstrādi, šīs sistēmas lietotāju tiesības un atbildību, kopkataloga valsts informācijas sistēmas pārzini, tā funkcijas, uzdevumus un mērķus Nacionālā muzeju krājuma kopkataloga valsts informācijas sistēmas darbības nodrošināšanai.  Likumprojekta 9.pants nosaka, ka līdz Likumprojekta spēkā stāšanās dienai Ministru kabinets izdod šā likuma 13.panta desmitajai daļai atbilstošus noteikumus, veicot attiecīgus grozījumus Ministru kabineta 2006.gada 21.novembra noteikumos Nr.956 „[Noteikumi par Nacionālo muzeju krājumu](http://www.likumi.lv/doc.php?id=87480)”. Minētajos Ministru kabineta noteikumos, ņemot vērā Valsts informācijas sistēmu likuma 5.panta pirmajā daļā noteikto par normatīvajos aktos noteiktajām prasībām valsts informācijas sistēmu izveidošanai, tiks norādīta šāda informācija par Nacionālā muzeju krājuma kopkataloga valsts informācijas sistēmu:  1)  valsts informācijas sistēmas pārzinis;  2)  valsts informācijas sistēmā iekļaujamā informācija;  3)  valsts informācijas sistēmas pārzinim noteiktās funkcijas, uzdevumi un mērķi, kuru izpildei nepieciešamās informācijas apriti nodrošina, izveidojot valsts informācijas sistēmu;  4)  kārtība, kādā nodod informāciju iekļaušanai valsts informācijas sistēmā;  5)  nosacījumi piekļuves nodrošināšanai valsts informācijas sistēmā iekļautajai informācijai  Likumprojekta 2.pantā noteiktie grozījumi Muzeju likuma 5.panta pirmajā daļā nepieciešami, lai, turpmākajā likuma tekstā lietojot jēdzienu „Nacionālais muzeju krājums”, varētu lietot saīsinājumu „Nacionālais krājums”. Minētais saīsinājums šobrīd tiek definēts Muzeju likuma 3.panta pirmās daļas 5.punktā, kuru atbilstoši šim Likumprojektam paredzēts izslēgt no Muzeju likuma.  Tā kā Nacionālā muzeju krājuma kopkataloga valsts informācijas sistēma ir paredzēta sabiedrības informēšanai par Latvijas muzeju krājumiem, Likumprojekta 2. un 3.pantā noteiktie grozījumi Muzeju likuma 5.panta otrajā daļā un 6.pantā nepieciešami, lai paplašināšanu Latvijas Muzeju padomes sastāvu, iekļaujot tajā Nacionālā muzeju krājuma kopkataloga valsts informācijas sistēmas pārziņa deleģētu pārstāvi un paplašinātu Latvijas Muzeju padomes kompetenci, ietverot tajā arī rekomendāciju – atzinumu sniegšanu par Nacionālā muzeju krājuma kopkataloga valsts informācijas sistēmas attīstību.  Nacionālā muzeju krājuma kopkataloga valsts informācijas sistēmā informāciju ievada muzeji, līdz ar to jānosaka muzeju atbildība par ievadītās informācijas tiesiskumu un kvalitāti. Likumprojekta 6.pantā noteiktie grozījumi Muzeju likuma 10.panta otrajā daļā, to papildinot ar 4.punktu, nepieciešami, lai noteiktu muzeju pienākumu nodrošināt Nacionālajā muzeju krājumā esošo priekšmetu un kolekciju aprakstu ievadīšanu un aktualizēšanu Nacionālā muzeju krājuma kopkataloga valsts informācijas sistēmā, kā arī pienākumu nodrošināt ievadāmo datu atbilstību muzeja rīcībā esošajai informācijai par attiecīgajiem muzeja priekšmetiem un kolekcijām. Tāpat muzejiem tiek noteikts pienākums, veicot datu ievadi, ievērot personas datu aizsardzības un autortiesību aizsardzības prasības.  Ņemot vērā, ka muzeji Nacionālā krājuma priekšmetu un kolekciju aprakstus ievada un aktualizē Nacionālā muzeju krājuma kopkataloga valsts informācijas sistēmā, Likumprojekta 8.pants redakcionāli precizē Muzeju likuma 13.panta trešo daļu, izsakot to šādā redakcijā:  „(3) Nacionālajā krājumā esošo priekšmetu un kolekciju apraksti, kas ietver pamatinformāciju par muzeju krājumu priekšmetiem, tiek iekļauti Nacionālā muzeju krājuma kopkataloga valsts informācijas sistēmā.”  2. Valsts kontrole 2016.gada 9.marta vēstulē Nr.11-2.3.1/325 ekonomikas ministram, kultūras ministram un Latvijas Pašvaldību savienības priekšsēdim ir vērsusi uzmanību, ka, veicot revīzijas ministrijās un pašvaldībās, ir konstatēts, ka valsts un pašvaldību iestādes, tajā skaitā muzeji, nodarbojas ar dažādu suvenīru tirdzniecību, kas tiek uzskatīts par normatīvo aktu pārkāpumu no valsts un pašvaldību iestāžu puses. Valsts kontrole 2016.gada 23.marta vēstulē Nr.324-1-2687, kas adresēta ekonomikas ministram, kultūras ministram un Latvijas Pašvaldību savienības priekšsēdim, ir norādījusi, ka gadījumā, ja netiks veikti nepieciešamie grozījumi normatīvajos aktos, kas atļauj valsts un pašvaldības iestādēm – tūrisma informācijas centriem un muzejiem – nodarboties ar suvenīru tirdzniecību, Valsts kontrole turpmāk, veicot finanšu un likumības / lietderības revīzijas, norādīs uz šo iestāžu rīcības neatbilstību normatīvo aktu prasībām.  Valsts kontrole ir skaidrojusi, ka Komerclikuma 1.panta trešās daļas izpratnē suvenīru tirdzniecība ir uzskatāma par saimniecisko darbību, jo to raksturo visas saimnieciskās darbības pazīmes – sistemātiskums (darbību atkārtotība), patstāvība (spēja savā vārdā slēgt darījumus) un atlīdzības kritērijs. Konstatējot visas šīs pazīmes, iestāžu tirgošanās ar suvenīriem ir uzskatāmā par publiskas personas darbošanos privāto tiesību sfērā, kas pieļaujama tikai Valsts pārvaldes iekārtas likuma 87. un 88.pantā minētajos gadījumos. Lai pašvaldība un valsts būtu tiesīga veikt saimniecisko darbību (komercdarbību), ir jāiestājas vairākiem nosacījumiem. Pirmkārt, publiskas personas ir tiesīgas pastarpināti veikt saimniecisko darbību (komercdarbību) tikai tirgus nepilnības apstākļos (Valsts pārvaldes iekārtas likuma 88.panta pirmā daļa). Otrkārt, saimnieciskās (komercdarbības) veikšanai pašvaldībai ir pienākums dibināt kapitālsabiedrību (Valsts pārvaldes iekārtas likuma 88.panta otrā daļa), tāpēc tieša saimnieciskās darbības veikšana nav atļauta. Lai publiska persona varētu pastarpināti veikt saimniecisko darbību, tai ir ne tikai pienākums dibināt kapitālsabiedrību, bet arī konstatēt tirgus nepilnības apstākļus. Līdz ar to situācija, kad suvenīru tirdzniecību veic valsts un pašvaldību iestādes, ir neatbilstoša esošajam normatīvajam regulējumam. Ņemot vērā minēto, Muzeju likuma 10.panta pirmo daļu ir nepieciešams papildināt ar 7.punktu, kas viennozīmīgi un nepārprotami muzejiem nosaka tiesības savu pamatfunkciju un darbības nodrošināšanai nodarboties ar suvenīru un iespieddarbu tirdzniecību, veicot saimniecisko darbību, t.i., no tirdzniecības negūstot peļņu jeb suvenīri un iespieddarbi tiek pārdoti par pašizmaksu.  Muzeji apmeklētājus nodrošina gan ar informatīviem materiāliem – bukletiem, darba lapām, gan arī muzeja priekšmetu fotogrāfijām, reprodukcijām, lietiskiem izstrādājumiem, ko kopīgi var apzīmēt ar nosaukumu „suvenīri”. Izvērtējot muzeju darbību, secināms, ka muzejos tiek veikta saimnieciskā darbība (nevis komercdarbība), nodrošinot pakalpojumus, kādus apmeklētāji muzejos ir tiesīgi saņemt. Suvenīru tirdzniecība muzejos ir nepieciešama šo iestāžu funkciju un darbības nodrošināšanai atbilstoši Muzeju likuma 7.panta pirmajai daļai. Suvenīru tirdzniecība muzejos tiek veikta, lai veicinātu muzeju komunikācijas funkcijas pilnvērtīgu īstenošanu, tūrisma attīstību, tūrisma objektu atpazīstamību un popularizētu muzeju darbību, to ekspozīcijas un izstādes. Ņemot vērā iepriekš minēto, secināms, ka muzeji var nodarboties ar tādu saimniecisko darbību, tai skaitā suvenīru tirdzniecību, kas ir nepieciešama šo iestāžu funkciju un darbības nodrošināšanai. Likumprojekta 6.panta pirmās daļas grozījuma mērķis ir konkretizēt Muzeju likuma 10.panta pirmajā daļā noteiktās muzeju tiesības, papildinot Muzeju likuma 10.panta pirmo daļu ar 7.punktu, kas paredz muzeju tiesības veikt saimniecisko darbību, tai skaitā suvenīru un iespieddarbu tirdzniecību, ja tā ir nepieciešama muzeja pamatfunkciju un darbības nodrošināšanai.  3. Administratīvi teritoriālo izmaiņu rezultātā daļā pašvaldību muzeju to vēsturiski izveidojies muzeja krājuma saturs, pētnieciskā darbība, kā arī ekspozīciju un izstāžu tematika neatbilst pašreizējam administratīvi teritoriālajam iedalījumam – muzeja krājums un ar to saistītās pētniecības tēmas aptver plašāku reģionu, tomēr muzejam nav pilnvarojuma veikt darbības, kas pārsniedz konkrētā novada vai pilsētas teritoriju. Reģionālu muzeju izveidošanas mērķis ir sekmēt kultūrvēsturiskā mantojuma apzināšanu, saglabāšanu un izpēti, kā arī pilnvērtīgāk izmantot šī resursa potenciālu, nodrošinot iespēju reģionāla muzeja statusā institūcijai paplašināt savas darbības ietvarus un kultūras mantojumu popularizēt plašākā areālā. Kaut arī Kultūras institūciju likums neparedz reģionālas nozīmes kultūras institūciju statusu, praksē šādas institūcijas darbojas, piemēram, Bibliotēku likuma 12.pants nosaka „reģiona galvenās bibliotēkas” statusu, nosakot tām īpašu kompetenci. Reģionālo muzeju tīkla izveide nākotnē sekmētu profesionālu darbu ar kultūras mantojumu visā Latvijas teritorijā, tai skaitā novados, kuros nav izveidoti muzeji. Reģionāla muzeja statuss muzejam dos tiesības legāli veikt muzeja funkcijas ne vien savā administratīvajā teritorijā, bet arī citos novados vai republikas nozīmes pilsētās, kas būs piekritušas sadarbībai, atbalstot reģionāla muzeja statusa piešķiršanu konkrētajam muzejam. Savukārt muzeja, kurš pretendē uz reģionāla muzeja statusu, pienākums ir izvērtēt savu kapacitāti paplašinātas darbības veikšanai un, uzņemoties šādus pienākumus, atbildība nodrošināt muzeja funkciju īstenošanu reģiona teritorijā.  Likumprojekta 1.pantā tiek noteikts, ka Muzeju likuma 3.panta pirmās daļas 6.punkts tiek papildināts, nosakot Kultūras ministrijas kompetenci izvērtēt muzeju atbilstību nacionālas un reģionālas nozīmes kultūras institūcijas statusam.  Likumprojekta 7.pants paplašina Muzeju likuma 12.panta nosaukuma tvērumu, nosakot gan nacionālā, gan reģionālā muzeja statusu.  Muzeju likuma 12.pants tiek papildināts ar ceturto, piekto un sesto daļu, ceturtajā daļā nosakot, ka reģionāls muzejs ir tāds muzejs:  1)  kura krājums teritoriāli, hronoloģiski vai tematiski pārsniedz vienas administratīvās teritorijas robežas;  2) kura pētnieciskais darbs nodrošina vispusīgu muzeja krājuma izpēti un pētījumus attiecīgā reģiona vai tēmas ietvaros;  3)  kura ekspozīcijas, izstādes, izglītojošie pasākumi un citi ar muzeja darbību saistītie komunikācijas veidi nodrošina muzeja krājuma pieejamību un izmantošanu sabiedrības izglītošanai un attīstībai;  4)  kurš veic darbības, kas apliecina muzeja kā vadošās institūcijas lomu attiecīgajā reģionā vai tēmas ietvaros.  Muzeju likuma 12.panta piektajā daļā noteikta kārtība, kādā muzejs var pretendēt uz reģionālā muzeja statusu, savukārt Muzeju likuma 12.panta sestajā daļā noteikts, ka lēmumu reģionālā muzeja statusa piešķiršanai vai anulēšanai pieņem Kultūras ministrija.  4. Muzeju akreditācijai saskaņā ar Muzeju likumā pašreiz noteikto regulējumu muzejs var pieteikties tūlīt pēc tā nodibināšanas. Šāda situācija rada problēmas novērtēt muzeja darbības atbilstību vairākiem Muzeju likuma 9.panta otrajā daļā minētajiem akreditācijas nosacījumiem, piemēram, vai tiek nodrošināta muzeja pieejamība sabiedrībai. Likumprojekta 5.pantā ir noteikts precizēt Muzeju likuma 9.panta pirmo daļu un noteikt minimālo muzeja publiskās darbības laiku līdz akreditācijai, kas ir trīs gadi. Šie grozījumi ir nepieciešami, lai noteiktu muzeja akreditācijas veikšanas laiku, proti, muzejs var pieteikties akreditācijai pēc trīs gadu publiskas darbības veikšanas, tādējādi dodot iespēju akreditācijas procesā gūt objektīvu priekšstatu par muzeja atbilstību Muzeju likuma 9.panta otrajā daļā noteiktajiem akreditācijas nosacījumiem. Kaut arī minimālais muzeja publiskās darbības laiks – 3 gadi – tiek noteikts arī tiem muzejiem, kuriem akreditācija nav obligāta – autonomajiem muzejiem, kas ir valsts vai pašvaldības kapitālsabiedrība vai cita privāto tiesību juridiskā persona, kuras dalībnieks vai dibinātājs ir publisko tiesību juridiska persona, un privātajiem muzejiem, tas nemaina minētās muzeju grupas tiesības darboties, negūstot akreditēta muzeja statusu. Gadījumā, ja autonomais muzejs, kas ir valsts vai pašvaldības kapitālsabiedrība vai cita privāto tiesību juridiskā persona, kuras dalībnieks vai dibinātājs ir publisko tiesību juridiska persona, un privātais muzejs pēc paša iniciatīvas nolemj pieteikties muzeja akreditācijai, to var darīt pēc trīs gadu publiskās darbības veikšanas. Vienlaikus Likumprojekta 6.pants precizē Muzeju likuma 10.panta otro daļu, nosakot muzeju pienākumu akreditēties šā likuma 9.panta pirmajā daļā noteiktajā termiņā, ja akreditācija publiskam muzejam ir obligāta, vai, ja autonoms muzejs, kas ir valsts vai pašvaldības kapitālsabiedrība vai cita privāto tiesību juridiska persona, kuras dalībnieks vai dibinātājs ir publisko tiesību juridiska persona, un privāts muzejs ir nolēmis to veikt pēc paša iniciatīvas.  Ņemot vērā to, ka akreditācijas nosacījumi visiem muzejiem neatkarīgi no to krājuma apjoma, darbinieku skaita vai citiem faktoriem ir vienādi, ir nepieciešams maksimāli precīzs, nepārprotams šo nosacījumu formulējums. Likumprojekta 5.pantā noteiktie grozījumi Muzeju likuma 9.panta otrajā daļā precizē muzeju akreditēšanas nosacījumus, nosakot, ka akreditācijas procesā muzejs apliecina, ka tiek veiktas visas Muzeju likuma 7.pantā minētās muzeju pamatfunkcijas, ka muzejs nodrošina ne vien muzeja krājuma, tajā skaitā krājuma neeksponētās daļas, pieejamību sabiedrībai, bet arī muzeja misijai saturiski, atbilstošu ekspozīciju un izstāžu pieejamību sabiedrībai. Muzeja misijas jēdziens ir definēts Ministru kabineta 2006.gada 21.novembra noteikumu Nr.956 „Noteikumi par Nacionālo muzeju krājumu” 26.punktā, nosakot, ka muzeja misija atspoguļo muzeja darbības vispārīgo mērķi un tematiku, mērķauditoriju, noteiktu laikposmu un teritoriju, kas ir noteikts muzeja nolikumā, statūtos, reglamentā vai līgumā. Katra muzeja misija saskaņā ar Ministru kabineta 2006.gada 27.jūnija noteikumu Nr.532 „Muzeju akreditācijas noteikumi” 8.4.apakšpunktu tiek noteikta muzeja darbības un attīstības stratēģijā.  5. Muzeju likuma 5.panta otrā daļa paredz, ka Muzeju padomes sastāvā darbojas viens Latvijas Muzeju padomes deleģēts pārstāvis. Šobrīd Latvijas Muzeju nozares nevalstiskais sektors ir paplašinājies – tajā atšķirībā no laika, kad tika pieņemta patreizējā Muzeju likuma redakcija – darbojas vairākas muzeju nevalstiskās organizācijas. Lai novērstu nevienlīdzīgas attieksmes risku, Likumprojekta 2.pantā paredzēta iespēja Latvijas Muzeju padomē deleģēt vienu ar Latvijas muzeju profesionālo darbību saistītu nevalstisko organizāciju pārstāvi, neierobežojot to ar kādu konkrētu nevalstisko organizāciju. Līdzīgi kā izvirzot plānošanas reģionu pārstāvjus darbam Latvijas Muzeju padomē, kad Kultūras ministrija informē muzejus, aicinot no savas vidus izvirzīt kandidātus un informēt par to Kultūras ministriju, arī muzeju nevalstiskās organizācijas tiks informētas par iespēju izvirzīt kandidātus darbam Latvijas Muzeju padomē. Ja muzeju nevalstiskās organizācijas nespēj vienoties par vienu kandidātu un piesaka vairākus, kultūras ministrs, kas saskaņā ar Muzeju likuma 3.panta pirmās daļas 4.punktu izveido Latvijas Muzeju padomi, pieņem lēmumu par muzeju nevalstisko organizāciju kandidāta izvēli darbam Latvijas Muzeju padomē.  6. Muzeju likuma 9.panta piektā daļa nosaka, ka Kultūras ministrija veido un uztur muzeju reģistru. Šī uzdevuma īstenošanu apgrūtina regulējuma trūkums par muzeja reģistra veidošanai iesniedzamo informāciju, kā arī muzeju pienākumu informāciju iesniegt Kultūras ministrijā.  Likumprojekta 5.pantā noteiktais grozījums Muzeju likuma 9.panta piektajā daļā ir nepieciešams, lai paskaidrotu, kādi dokumenti ir iesniedzami, lai informāciju iekļautu muzeju reģistrā. Savukārt Likumprojekta 6.pantā noteikts, ka Muzeju likuma 10.panta otrā daļa papildināta ar 5.punktu, kas nosaka muzeja pienākumu sniegt informāciju Kultūras ministrijai muzeja reģistra veidošanai.  7. Līdzšinējais Muzeju likumā noteiktais Latvijā lietotais muzeja jēdziena definējums atšķiras no starptautiski pieņemtā. Tas apgrūtina Latvijas muzeju darbību un analīzi starptautiskā kontekstā. Ņemot vērā to, ka 2015.gada 17.novembra UNESCO Ģenerālās konferences 38.sesijā ir pieņemtas „Rekomendācijas muzeju un kolekciju aizsardzībai un attīstībai” (*Recommendation on the Protection and Promotion of Museums and Collection*), kurās sniegta „muzeja jēdziena” definīcija, šī termina precizēšana Muzeju likuma 7.panta pirmajā daļā ļaus turpmāk lietot starptautiski akceptētu muzeja definīciju.  Likumprojekta 4.pantā noteiktie grozījumi Muzeju likuma 7.panta nosaukumā un precizējumi minētā panta pirmās un otrās daļas saturā, ir nepieciešami, lai precizētu muzeju pamatfunkciju uzskaitījumu, nedublējot 7.panta pirmajā daļā jau nosauktos muzeju darbības mērķus un muzeju krājuma sastāvu, kā arī, lai norādītu, ka likumā minētās funkcijas ir obligātas ikvienam muzejam. Praksē muzejiem tiek deleģētas vēl citas funkcijas, tādējādi paplašinot muzeju darbības apjomu, (piemēram, tūrisma informācijas centra funkcija), taču tās ir sekundāras.  8. Grozījumi pārejas noteikumos, papildinot tos ar 6.punktu nepieciešami, lai noteiktu laiku, kādā Ministru kabinetam jāpieņem Muzeju likuma 13.panta desmitajai daļai atbilstoši grozījumi Ministru kabineta 2006.gada 21.novembra noteikumos Nr.956 „Noteikumi par Nacionālo muzeju krājumu” un Muzeju likuma 9.panta pirmajai daļai atbilstoši grozījumi Ministru kabineta 2006.gada 27.jūnija noteikumos Nr.532 „Muzeju akreditācijas noteikumi”. |
| 3. | Projekta izstrādē iesaistītās  institūcijas | Kultūras ministrija, Kultūras informācijas sistēmu centrs, Latvijas Muzeju padome. |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akreditētie muzeji un personas, kuru īpašumā vai valdījumā ir Nacionālā muzeju krājuma priekšmeti un kolekcijas, Kultūras ministrija, pašvaldības, Latvijas Muzeju padome, Kultūras informāciju sistēmu centrs. |
| 2. | Tiesiskā regulējuma ietekme uz tautsaimniecību un administratīvo slogu | Administratīvās procedūras pēc būtības nemainās. Administratīvās izmaksas netiek palielinātas, administratīvās procedūras tiek nodrošinātas esošā finansējuma ietvaros.  Likumprojekta 9.panta piektajā daļā noteiktā prasība iesniegt Kultūras ministrijā informāciju muzeju reģistra veidošanai 2013.gadā ir īstenota 4 reizes, 2014.gadā – 5 reizes, 2015.gadā – 3 reizes. |
| 3. | Administratīvo izmaksu monetārs novērtējums | Likumprojekta 3.pantā noteiktais pienākums Latvijas Muzeju padomei sniegt atzinumus par muzeja atbilstību reģionāla muzeja statusam un par Nacionālā muzeju krājuma kopkataloga sistēmas attīstību un paplašināšanu nerada papildu administratīvās izmaksas, jo Latvijas Muzeju padome ir konsultatīva institūcija, kuras darbība netiek apmaksāta. Prognozējams, ka gada laikā varētu tik iesniegt trīs muzeju priekšlikumi par reģionālā muzeja statusa piešķiršanu, un izskatīti divi ziņojumi par Nacionālā muzeju krājuma kopkataloga sistēmas attīstību un paplašināšanu, līdz ar to administratīvās izmaksas, ko rada Likumprojektā paredzētais informācijas sniegšanas pienākums nesasniedz Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 25.punktā minēto administratīvo izmaksu slieksni fiziskām vai juridiskām personām, tādējādi nav nepieciešams veikt administratīvo izmaksu monetāro novērtējumu.  Likumprojekta 5.pantā noteiktā prasība – iekļaušanai muzeju reģistrā iesniegt Kultūras ministrijā muzeja dibināšanas dokumenta norakstu, kā arī muzeja nolikuma, statūtu, reglamenta vai līguma norakstu, gada laikā tiek īstenota trīs līdz piecas reizes, līdz ar to administratīvās izmaksas, ko rada Likumprojektā paredzētais informācijas sniegšanas pienākums nesasniedz Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 25.punktā minēto administratīvo izmaksu slieksni fiziskām vai juridiskām personām, tādējādi nav nepieciešams veikt administratīvo izmaksu monetāro novērtējumu.  Likumprojekta 6.pantā un 8.pantā noteiktais pienākums muzejiem nodrošināt tā valdījumā esošo Nacionālā krājuma priekšmetu un kolekciju aprakstu ievadīšanu, aktualizēšanu un pieejamību Nacionālā muzeju krājuma kopkataloga valsts informācijas sistēmā, nodrošinot ievadīto datu atbilstību muzeja rīcībā esošajai informācijai, kā arī ievērojot fizisko personu datu aizsardzības un autortiesību aizsardzības prasības, tiek nodrošināts muzeju gadskārtēja budžeta ietvaros, īstenojot Muzeju likuma 7.panta otrās daļas 1.punktā noteikto muzeja pamatfunkciju, kā arī Muzeja likuma 13.panta trešajā daļā noteikto. Sistēmā ievadāmo aprakstu apjoms netiek reglamentēts – muzeji to dara atbilstoši saviem resursiem, tāpēc šis uzdevums nerada papildu administratīvās izmaksas. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| III. Tiesību akta projekta ietekme uz valsts budžetu un pašvaldību budžetiem | | | | | |
| **Rādītāji** | **2017.gads** | | Turpmākie trīs gadi (*euro*) | | |
| 2018. | 2019. | 2020. |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu | Izmaiņas, salīdzinot ar kārtējo (2017) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 56 936 | 0 | 700 | 1 400 | 1 400 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 56 936 | 0 | 700 | 1 400 | 1 400 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 56 936 | 0 | 700 | 1 400 | 1 400 |
| 2.1. valsts pamatbudžets | 56 936 | 0 | 700 | 1 400 | 1 400 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Likumprojekts šo jomu neskar. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Likumprojektam nav finansiālās ietekmes, jo saskaņā ar Ministru kabineta 2016.gada 18.augusta ārkārtas sēdes protokollēmumu (prot. Nr.41 2.§) tika piešķirts finansējums Nacionālā muzeju krājuma kopkataloga informācijas sistēmas (NMKK.lv) uzturēšanai 2017.gadā 56 936 *euro* apmērā, 2018.gadā 57 636 *euro* apmērā, 2019. un 2020.gadā 58 336 *euro* apmērā. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Kultūras ministrija sadarbībā ar Kultūras informācijas sistēmu centru un Latvijas Muzeju padomi ir izstrādājusi Ministru kabineta noteikumu projektu „Grozījumi Ministru kabineta 2006.gada 21.novembra noteikumos Nr.956 „Noteikumi par Nacionālo muzeju krājumu”” un Ministru kabineta noteikumu projektu „Grozījumi Ministru kabineta 2006.gada 27.jūnija noteikumos Nr.532 „Muzeju akreditācijas noteikumi””, kas pēc Likumprojekta pieņemšanas Saeimā 2.lasījumā noteiktā kārtībā tiks virzīti izskatīšanai Ministru kabinetā. |
| 2. | Atbildīgā institūcija | Kultūras ministrija, Kultūras informācijas sistēmu centrs. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts tika izskatīts Latvijas Muzeju padomes 2016.gada 26.oktobra sēdē. |
| 2. | Sabiedrības līdzdalība projekta izstrādē | Likumprojekta izstrādē, tai skaitā normatīvā regulējuma, kas skar privāto muzeju darbību, izstrādē tika iesaistīta Latvijas Muzeju padome, kurā darbojas astoņi Rīgas plānošanas reģiona akreditēto muzeju deleģēti pārstāvji – muzeju darbinieki, četri Kurzemes, Latgales, Vidzemes un Zemgales plānošanas reģiona akreditēto muzeju deleģēti pārstāvji (pa vienam no katra reģiona) – muzeju darbinieki, viens Latvijas Pašvaldību savienības deleģēts pārstāvis, viens Latvijas Muzeju biedrības deleģēts pārstāvis un kultūras ministra deleģēts pārstāvis. Privātos muzejus Latvijas Muzeju padomē pārstāv Latvijas Okupācijas muzeja pārstāvis, kā arī Latvijas Muzeju biedrības, kuras biedri arī ir privātie muzeji, deleģētais Latvijas Muzeju padomes pārstāvis.  Nacionālā muzeju krājuma kopkataloga informācijas sistēma tika izstrādāta ERAF projektu ietvaros sadarbībā ar muzeju pārstāvjiem, Muzeju valsts pārvaldi (vēlāk – Kultūras ministrijas Muzeju nodaļu), kas nodrošina faktiski ietekmējamo sabiedrības grupu līdzdalību. |
| 3. | Sabiedrības līdzdalības rezultāti | Latvijas Muzeju padome 2016.gada 26.oktobra atzinumā pauda atbalstu Likumprojekta turpmākai virzībai. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Kultūras informācijas sistēmu centrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Likumprojekta izpilde tiks nodrošināta Kultūras ministrijas un Kultūras informācijas sistēmu centra esošo funkciju ietvaros. |
| 3. | Cita informācija | Nav |

Kultūras ministre D.Melbārde

Vīza: Valsts sekretārs S.Voldiņš

Garjāns, 67330301

[Janis.Garjans@km.gov.lv](mailto:Janis.Garjans@km.gov.lv)